Dvije godine nakon izlaska prve knjige pod nazivom “Oče naš”, promovirana je i druga knjiga karlovačkoga gradonačelnika Damira Jelića – “Deset zapovijedi”. I ta je knjiga protkana njegovim promišljanjima o deset Božjih zapovijedi. Knjiga je ilustrirana fotografijama deset karlovačkih fotografa, a grafički je urednik Zvonimir Gerber.

1. Ja sam Gospodin, Bog tvoj, nemaj drugih bogova uz mene

Bog je demokratičan, jer u konačnici, odabir je prepušten nama samima. Bog nam govori da, ukoliko odaberemo Njega, nemamo drugih bogova uz Njega.

2. Ne izusti imena Gospodina, Boga svoga, uzalud

Bog obožava razgovarati, slušati kroz šutnju. Tako bi trebalo biti i međusobno s ljudima. Bez molitve i razgovora, bez susreta hodamo s otvorenim ranama.

3. Spomeni se da svetkuješ dan Gospodnji

U uzburkanom svijetu vodoravnog mora često se ne možemo orijentirati. Potreban nam je nedjeljni predah. Mir, da podvučemo crtu u jednini i obiteljskoj množini.

4. Poštuj oca i majku da dugo živiš i dobro ti bude na zemlji

Najbliži najdublje ranjavaju, nemoguće im je oprostiti bez molitve. Bog je odlučio da upravo moji roditelji s Njim budu sukreatori jedne egzistencije, neponovljivog izvornika, katolika, Hrvata, a da me nitko nije ništa pitao.

5. Ne ubij

U biti, čovjeka se ne može ubiti, jer je u svakome od nas Bog. I oni koji su ubijeni ljudskom rukom, ipak je, nama neshvatljivo, Bog rekao zadnju jer je u srži Života samo On. Koliko je tamna rupa koja ostaje u zločincu?

6. Ne sagriješi bludno

Blud je tjelesni nadomjestak, užitak za različite životne rane koji nisu izliječene; nije ih ljubav dubinski zahvatila. U bitnome je poljuljana ravnoteža u čovjeku.

7. Ne ukradi

Zašto krademo? Negdje u našoj dubini stoluje nemir i nesigurnost koji su uvjetovani strahom koji nije čitljiv ni vidljiv, niti si ga želimo priznati. Kao dijete sam s ekipom kod djeda i bake okrao trešnju – ispalo je vlastitu!

8. Ne reci lažna svjedočanstva

Kao dužnosnik razgovarao sam s tisućama ljudi. Jesam li svjedočio? Uvijek na granici. Majku s troje djece bolesni je suprug izbacio iz stana; ako joj kažem da stana nema, ubijam joj nadu, ako kažem da ima, dajem lažnu nadu, slagao sam! Napeta struna između stvarnosti i poštovanja prema osobi u muci.

9. Ne poželi tuđeg ženidbenog druga

Moj se kum jednom zagledao u jednu lijepu ženu koja se približavala iz daljine... i što je bila bliža, sve više ga je mazila toplina... dok nije prepoznao vlastitu suprugu! U trenutku iluminacije postao je istinski sretan. Ponekad se moramo “odmaknuti” od ljudi da ih vidimo u novom svjetlu.

10. Ne poželi nikakve tuđe stvari

Ta je Božja zapovijed crveno semaforsko svjetlo prema oholosti i zavisti. Ako prođemo kroz crveno, iznimno je visoka sigurnost težih nesreća. Pretapanje oholosti i zavisti u mržnju, najteža je nesreća.

>> Gradonačelnik Jelić u knjizi ispričao svoj život kroz 'Oče naš'